Wes-Kaap | Loer Toer
Category Archives: Wes-Kaap
DIE VERLORE UUR
Côte d'Azur, Frankryk, Wes-Kaap March 26, 2018 Leave a comment
My studente moes my wysmaak om die wisselwerking tussen tydsones op die aardbol te verstaan. Ek was veronderstel om hulle daaroor in te lig.
My vriend Michael het per skip om die aarde geseil en, een oggend, te midde die Stille Oseaan, is die passassiers verwittig dat, as gister die 12de was, is vandag die 14de. Die verlies van 'n hele dag … wat het mense op daardie (verlore) dag elders aangevang?
My vreemdste ervaring met tydsones was toe ek na die Verre-Ooste gevlieg het. Eenuur in die oggend is ek nuuskierig om te sien wat mens in die stikdonker oor die see sal sien en ek skuif die klein vensterskerm oop. Die son skyn breed.
Vanoggend word ek hier in Les Semboules wakker. Die wekker sê nege-uur; my skootrekenaar sê tienuur. Frankryk het vir die lente- en somersmaande die tydsone verander.
Ek kan onthou, jare gelede het hulle in die Wes-Kaap oorweeg om die tydsone vir wintermaande te verander. Of sal dit nou somersmaande wees? In die somer, sak die son saans eers 8:30 en later.
Ek onthou, as kind, het ek ongeduldig geraak dat dit nog nie tyd vir my radioprogram was nie. My ma sê my, tyd is tyd; Jy kan dit nie verander nie. In filosofiese terme is tyd absoluut. Skielik verander dit wat absoluut was.
Ek is dankbaar dat ek nie 'n Rus is nie. Hulle sit met elf tydsones.
24ste Maart, 2018
10:41 of is dit nou 11:41 ?
Klein besonderhede in die argiewe van die geskiedenis van Antibes laat uitglip hoe die Fees was en wat uiteindelik die verbod op hulle geja het. Mens lees tussen die reëls waar dit staan dat hulle nie juis psalms en gesange gesing het nie. Ek meen dat die singery erg sekulêr was, en dit is 'n eufemisme.
Die rol van maskers is vir my 'n aangrypende aspek van so 'n fees. Ek het in my drama-onderwys beleef hoe maskers mense "verander". Met die Klopse in die Kaap is daar tradisioneel wit-en-swart grimering wat as masker dien. Agter 'n masker kan jy laat waai.
Evolusie van Klopse grimering
Met die Klopse, is die rol van die Voorloper dit wat die "malles"-tema sterk vir my na vore bring. Terwyl die musikante met hulle uniforms in gedissiplineerde geledere marsjeer, dans die Voorloper hulle vooruit soos 'n besetene. Hy is wild, hy is mal, hy is bisar, hy is arms en bene en kniekoppe en elmboë. Ja, hy is Dionisies.
V o o r l o p e r
Pierre Tuson : Dictionnaire d'Antibes Juan-Les-Pins
Twee narre – my tekening
Klopse 3 – Erica.com
Voorloper – my tekening
"… Daar kom die Alibama … " – die Franse konneksie
Côte d'Azur, Frankryk, Suid-Afrika, Wes-Kaap February 12, 2018 Leave a comment
Tien duisend kilometers van die kaai van die Kaapse hawe, in 'n klein biblioteek in 'n voorstad van Antibes, lees ek oor 'n skip met die naam van Alabama. Die boek is die geskiedenis van hierdie eeu-oue stad aan die suidkus van Frankryk. Die skrywer, Pierre Tosan, laat weet dat hierdie konfederate oorlogskip, wat groot belang onder die mense van Antibes, en die wêreld deur, gewek het, ook so ver as die "Cap de Bonne Esperance" 'n (Kaapse?) draai gemaak het. Die jaar was 1863.
CSS Alabama 1862
Hoe mens die geskiedelike skip sien, hang af van jou politiek, veral in die jaar 1863 toe die burgeroorlog in Amerika in volle swang was. Tosan skryf, "Tussen die relieke van die 'Sanctuaire de la Garoupe' (die kapel van matrose in Antibes), vind mens 'n presiese replika van die Alabama, 'n skip wat seker die roemrykste van die corsaires op die see was". Die Alabama, sê hy, was die terreur van die kommersiële skeepsbane van die Verenigde State. Dié skip het nie minder nie as 65 skepe óf gesink óf neutraal gestel. Dit is in 1864 buite die hawestad van Cherbourg aan die weskus van Frankryk in 'n skermutseling gesink. Tot sover, met die roem of die berugtheid van die skip.
In Wikipedia kry ons, op Afrikaans, die twee teenstrydige weergawes van die oorsprong van die lied wat ons van kindsbeen af ken. Die lied word ook in die artikel oor die Alabama genoem. As die tweede weergawe, deur Lawrence Greene genavors, meer betekenis aan die "rietkooi" verleen, dan het die bekendheid van die Alabama, selfs tot by Antibes waar ek sy spore teëkom, die ware weergawe verduister.